Patientinformation om antibiotikabehandling mod akne

Generelt:

Man anvender forskellige typer af antibiotika til behandling af akne, som oftest i kombination med en cremebehandling, som hudlægen ordinerer til dig sideløbende (se venligst instruks for cremebehandling af akne på klinikkens hjemmeside). De præparater, man typisk anvender er vibradox (doxycyclin), tetralysal (lymecyclin), tetracyclin eller roxithromycin. Hudlægen vælger det præparat, som er bedst at anvende i din situation. De enkelte præparater doseres lidt forskelligt, men hudlægen har informeret dig om hvordan de skal tages under din konsultation, ligesom det fremgår af pakningen.

Præparaterne virker ved at dæmpe inflammation i huden og ved at bekæmpe de bakterier, som spiller en rolle i huden ved akne.

Fremgangsmåde:

Præparaterne tages en eller to gange om dagen. Det anbefales (uanset, hvad der i øvrigt fremgår af pakning og indlægsseddel), at du tager tabletterne sammen med et måltid. Den typiske behandlingsvarighed er tre måneder, men i visse tilfælde kan hudlægen forlænge behandlingsperioden.

Der er enkelte forholdsregler, som man skal være opmærksom på under behandlingen og som gælder samtlige ovenstående præparater:

* Pillernes effekt reduceres ved samtidig indtagelse af mejeriprodukter, hvorfor du skal undgå at spise/drikke disse i tre timer inden medicinindtag og tre timer efter (vær opmærksom på at det er kalk (calcium, magnesium og andre kalksalte, som hæmmer optagelsen af disse typer af antibiotika, så veganske alternativer, skal som oftest derfor også undgås, da disse ofte er tilsat calcium).
* Der gælder samme forholdsregler for piller imod mavesyre af typen *antacida* (Alminox, Balancid, Magnesia mf.) som også indeholder ovennævnte kalksalte.
* Man bliver lysfølsom under behandlingen og du skal derfor undgå at solbade og du skal bruge solcreme, når du færdes ude i sommerhalvåret.
* Alkohol skal kun indtages i moderate mængder.

Bivirkninger:

Behandlingen tåles som regel fint, men da der er tale om antibiotikapræparater, kan der i nogle tilfælde opstå bivirkninger. De typiske bivirkninger er:

* Maveproblemer – diare, kvalme og evt. opkastninger
* Lysfølsomhed
* Hovedpine
* Svimmelhed
* Høre- eller synsforstyrrelser (meget sjældent)

Hvis du oplever længerevarende bivirkninger, skal du straks kontakte klinikken og informere om dette enten på tlf. 45 88 01 77 eller via sikker mail på www.lægevejen.dk.